Ljubljana, 24. 8. 2020

**PREDŠOLSKA VZGOJA**

Spoštovane ravnateljice, spoštovani ravnatelji!

Kot običajno, vam pred začetkom šolskega leta 2020/2021 posredujemo nekaj osnovnih informacij.

**Izhodišča in usmeritve** za izvajanje izobraževanja v šolskem letu 2020/2021 smo predstavili na 6. konferenci ravnateljev vzgojno-izobraževalnih zavodov na Brdu pri Kranju. Objavljena so tudi v publikaciji »[**Vzgoja in izobraževanje v Republiki Sloveniji v razmerah, povezanih s Covid-19**](https://www.zrss.si/strokovne-resitve/digitalna-bralnica/podrobno?publikacija=300)«.

Gradiva plenarnih predavateljev so **objavljena**[**na povezavi.**](https://www.zrss.si/novice/6-konferenca-ravnateljic-in-ravnateljev-viz-v-republiki-sloveniji/)

2. [**Uvajanje novo sprejetih otrok v vrtec v razmerah, povezanih s Covid-19**](https://www.zrss.si/wp-content/uploads/2021/09/2021-09-01-Uvajanje-otrok-v-vrtec-v-casu-epidemije_avg_sept201.pdf)

* Pred začetkom uvajanja novo sprejetih otrok v vrtec smo pripravili nekaj vsebinskihpoudarkov, ki so nastali na podlagi razprav v delavnicah na 6. konferenci ravnateljev, in na [**osnovi priporočil Nacionalnega inštituta za javno zdravje**](https://www.nijz.si/sites/www.nijz.si/files/uploaded/higienska_priporocila_za_vrtce_za_preprecevanje_sirjenja_sars-cov-2_priporocila_za_obdobje_ko_se_v_drzavi_pojavljajo_posamicni_primeri_covid-19.pdf)**:**
* Postopek uvajanja se načrtuje in izvaja v skladu s Kurikulom za vrtce. Protokoli, ki jih imajo vrtci za uvajanje novo sprejetih otrok, naj vsebujejo priporočila staršem, način in postopek uvajanja, napotke, kako ravnati v času privajanja otroka na vrtec, ter način komunikacije med vzgojiteljem in starši zaradi izmenjave informacij o otroku. Pri razgovoru s starši naj vzgojitelji pridobijo informacije o navadah in značilnostih otroka, pozornost pa naj bo namenjena tudi pridobivanju ključnih informacij o znakih slabega počutja in spremembah zdravstvenega stanja pri otroku.
* Osnovne informacije o načinu in postopku uvajanja posameznega otroka naj dobijo starši neposredno od vzgojitelja na način, za katerega se odloči vrtec. V kolikor se razgovor izvede v vrtcu, spoštujte vse priporočene ukrepe Nacionalnega inštituta za javno zdravje. Starši naj dobijo informacije, kdaj so strokovni delavci dosegljivi za vse informacije o otrokovem počutju v vrtcu.
* Načrtovanje in izvajanje kurikula naj poteka v skladu z razvojnimi značilnostmi in potrebami otrok. Izvaja naj se tako, da bo vsak otrok pridobil pozitivne izkušnje, se navadil na novo okolje in pridobil zaupanje v strokovne delavce vrtca. Pomembno je tudi, da se otrok in starši na igralnico navadijo. Starši naj prejmejo točne informacije in jasna navodila. Upoštevanje želja in potreb staršev ter prepoznavanje njihovih stisk je temelj za vzpostavitev zaupanja staršev do strokovnih delavcev in vrtca. Pri pripravi načrta uvajanja naj bo posebna pozornost namenjena prisotnosti staršev v vrtcu.
* Dejavnosti v vrtcu naj se organizirajo po kotičkih z nestrukturiranim materialom in sredstvi, ki se jih pogosto menjajo in čistijo, kljub temu pa omogočajo spodbudno učno okolje.
* Če je le mogoče, naj se organizirajo dejavnosti tudi izven igralnice (npr. na terasi, igriščih).
* Starši in otroci naj se postopoma seznanijo z okoljem vrtca, strokovnimi delavci, z dnevno rutino in načinom dela ter navežejo stik s strokovnimi delavci.
* Pomembno je, da ima otrok za prilagoditev na vrtec dovolj časa in da ima pri tem ob sebi svoje starše. Priporočamo uvajanje z istim staršem ves čas uvajanja.
* Strokovni delavci naj se s starši dogovorijo za čas prihoda v vrtec, v katerem delu dneva bodo z otrokom prisotni, koliko časa bodo v skupini ter katere dni bodo prisotni.
* Uvajanje naj poteka tako, da se v oddelku, kjer se hkrati uvaja več novincev, če je le mogoče, otroke razporedi v več manjših skupin, ki prihajajo dnevno v različnem časovnem zaporedju in so prisotni le določen čas.
* Vrtec zagotovi razkuževanje in zračenje igralnice vedno, ko posamezna skupina otrok in staršev zaključi z uvajanjem.
* Starši naj izvajajo vse higienske ukrepe in v igralnicah uporabljajo zaščitno masko ter vanje vstopajo v primerni obutvi (copati, zaščita za čevlje). Poleg vzdrževanja zadostne medosebne razdalje priporočamo, da starši, ki vstopajo v vrtčevski prostor, upoštevajo predpisani protokol oz. načrt gibanja v vrtcu, ki ga je pripravil vrtec.
* V času prisotnosti v oddelku naj starši skrbijo za svojega otroka. Pri tem upoštevajo higienska in splošna priporočila ter vzdržujejo potrebno razdaljo do strokovnih delavcev, drugih otrok in staršev.
* Otrok ima lahko svojo ljubkovalno igračko, dudo ali »ninico«. Ko je otrok ne potrebuje, jo strokovni delavci umaknejo oz. shranijo.

Želimo vam uspešen začetek šolskega leta!